
Intrinzik és extrinzik motivációs faktrok összefüggése az iskolai teljesítménnyel az Országos Kompetenciamérés adatai alapján

Jelen kutatás az intrinzik és extrinzik motivációs faktorok, illetve az iskolában felmért
szövegértés teljesítmény közötti kapcsolatot vizsgálja az Országos Kompetenciamérés (OKM)
2018-as, 2019-es és 2021-es adatait felhasználva. Az extrinzik motivációs faktorba a
szocioökonómiai státuszt (SES), illetve a szülői bevonódás két faktorát soroltuk. A SES
esetében jelentős kapcsolatot találtunk a diákok teljesítményével, míg a szülői bevonódás (a
tanulmányokba és az otthoni teendőkbe) nem eredményezett szignifikáns kapcsolatot. A kutatás
részét képezik még az intrinzik motivációs faktorok, továbbá a különórák szerepének vizsgálata
(Perpék és Fekete, 2016). Intrinzik motivációként kerülnek említésre a diákok továbbtanulási
céljai, továbbá a különórákon való részvétel. Mindemellett fontos kiemelnünk, hogy a
különórákon való részvétel a kutatásunkban mind extrinzik, mind intrinzik motivációként
kategorizálható, hiszen e plusz órákon való részvétel nemcsak a család szocioökonómiai
hátterétől, hanem a tanuló belső késztetésétől is függ.
Kutatási kérdésünk az intrinzik és extrinzik motivációs faktorok, illetve az iskolában nyújtott
teljesítmény közötti kapcsolatra fókuszál. Azt vizsgáljuk, hogy az intrinzik motiváció, vagy az
extrinzik motiváció által jósolható be inkább az iskolában való sikeresség.
Első lépésben egy többdimenziós, összefüggő módszerekből álló statisztikai eljárást, a
strukturális egyenletek modellezésének módszerét alkalmaztuk (Structural Equation Modeling,
SEM). Ám a módszer nem szolgált megfelelő illeszkedéssel, így második lépésben a vizsgálatot
Hierarchikus Többszörös Lineáris Regresszióval (HTLR) végeztük, 56869 fős reprezentatív
mintán. Kutatásunk eredménye rávilágított a szocioökonómiai státusz, a továbbtanulási célok,
illetve az idegennyelv különórákon való részvétel együttjárására. Általuk előrejelezhető a jó
szövegértési pontszám, míg szülői bevonódás mindkét formája, a matematika és a sport
különórák fordított együttjárást eredményeztek. A kapott eredmények összhangban voltak a
szakirodalomban összefoglaltakkal, az illeszkedés mértéke közepes volt (Harsányi és mtsai.,
2019).



